projecte-aina/catalan_government_crawling huggingface dataset:
El Servei Català de Trànsit (SCT), en col·laboració amb la Federació Espanyola d'Associacions del Sector Òptic (FEDAO) i l'associació Visión y Vida, ha posat en marxa aquest mes de març una campanya a través dels 207 panells de missatgeria variable instal·lats al conjunt d'autopistes i carreteres catalanes -71 del Servei Català de Trànsit i 136 de les concessionàries de les vies- per conscienciar els conductors de la importància de revisar-se la vista per conduir amb seguretat per la xarxa viària.
El missatge de la campanya serà "Veure-hi bé és seguretat.
Revisa't la vista" i es difondrà en els panells durant la primera quinzena de març: des del divendres 2 i fins al divendres 16 de març.
D'aquesta manera es recorda als conductors la necessitat de posar-se al volant o al manillar amb plenes facultats visuals.
Segons l'estudi L'estat de la visió dels conductors espanyols impulsat per l'associació Visión y Vida i la FEDAO i elaborat per la Universitat Politècnica de Catalunya (UPC), un de cada quatre conductors de l'Estat espanyol té problemes visuals, és a dir, que sis milions de conductors circulen per les carreteres amb alguna deficiència a la vista.
A més, si es té compte que el 90% de la informació que es necessita per prendre una decisió quan es condueix es rep a través dels ulls, és important la sensibilització per a una vista òptima dels conductors amb l'objectiu final de reduir la sinistralitat a les carreteres.
Convé destacar que el missatge de la campanya es divulgarà a través dels panells de missatgera variable disposats a la xarxa viària de Catalunya, sempre que no se'n requereixi l'ús per a la informació i gestió d'afectacions i incidències viàries.
Campanya institucional motoristes 2008: "Una gran moto exigeix una gran experiència"
La campanya publicitària del Servei Català de Trànsit, promoguda en col·laboració amb Repsol, té com a objectiu principal prevenir i reduir els accidents a la carretera relacionats amb els vehicles de dues rodes i les seves conseqüències (víctimes).
L'expilot Àlex Crivillé és el protagonista d'algunes de les peces publicitàries, en concret, de la falca de ràdio i de l'anunci per premsa escrita i exteriors.
Es tracta de la primera campanya que el Servei Català de Trànsit adreça específicament al col·lectiu motorista i s'emmarca dins les línies d'actuació endegades pel Departament d'Interior, Relacions Institucionals i Participació davant la sinistralitat creixent d'aquests conductors.
Així, la campanya de sensibilització a l'entorn de la moto s'ha centrat en la importància de tenir experiència quan es condueix una motocicleta de gran cilindrada, una idea que queda resumida a l'eslògan "Una gran moto exigeix una gran experiència".
La sinistralitat en vehicles de dues rodes, en particular en l'àmbit de les interseccions, és una de les prioritats que el Servei Català de Trànsit s'ha marcat en el Pla de Seguretat Viària (PSV) 2011-2013, atès que és un dels col·lectius que no ha experimentat un descens d'accidentalitat sostingut en els darrers anys.
Aquest 2011, de l'1 de gener al 31 de maig, 19 motoristes han mort a la xarxa viària interurbana de Catalunya.
L'any 2010, en el mateix període analitzat, es va registrar un nombre de motoristes anormalment baix, concretament 6, però si ho comparem amb el mateix període d'anys anteriors, concretament del 2007, 2008 i 2009, observem que la xifra de 19 motoristes morts aquest 2011 es manté, reduint-se lleugerament, respecte el nombre de morts registrats en aquests anys:
Analitzant les dades del Servei Català de Trànsit de morts i ferits greus amb motocicleta dels darrers anys s'observa que els mesos que normalment registren més accidents amb aquests vehicles de dues rodes són el juny i el juliol, associats sobretot a la mobilitat d'oci de cap de setmana, particularment al diumenge.
La demarcació de Barcelona és la que concentra més sinistres de motoristes i a més és el territori que en els anys 2007-2009 ha registrat menys descens de motoristes morts.
De les mateixes xifres es pot extreure que el perfil orientatiu del motorista accidentat és un home d'entre >31 i 40 anys, que a més pateix el sinistre majoritàriament en solitari.
Els motoristes d'entre 21 a 30 anys són la segona franja d'edat que més morts amb motocicleta aglutinen, tot i que és el col·lectiu que en els darrers anys ha registrat un major descens de la sinistralitat.
Per altra banda convé destacar que els accidents que succeeixen amb motocicletes sole s representen el 53% del total d'accidents mortals.
En segon lloc, els xocs laterals, normalment associats a interseccions, aglutinen el 25% dels sinistres.
Aquestes dues categories són els accidents mortals més típics en zona interurbana de motocicletes.
Les carreteres i autopistes catalanes han registrat 39 morts els mesos de gener i febrer d'enguany, un 30% més que en el mateix període de l'any 2011, quan hi va haver 30 víctimes mortals.
Aquestes xifres preocupants suposen el pitjor primer bimestre de la darrera dècada pel que fa a mortalitat viària.
Davant d'aquest repunt de la sinistralitat a la xarxa viària catalana, l'SCT demana als conductors que extremin la responsabilitat i l'atenció a l'hora de conduir, ja que la intervenció del factor humà ha estat determinant en molts dels accidents greus i mortals registrats en aquests dos mesos.
En aquest sentit, l'SCT fa una crida perquè els conductors no abaixin la guàrdia a l'hora de conduir i d'aquesta manera s'aconsegueixi canviar aquesta tendència negativa.
Els xocs frontals i les sortides de via són les tipologies més freqüents d'accidents que han tingut lloc al llarg del gener i del febrer d'aquest any.
Convé destacar que una única topada frontal va provocar 5 morts el 19 de febrer passat a l'N-II de Figueres, en el que va ser el sinistre més tràgic des de l'inici d'aquest 2012.
L'SCT demana que s'evitin les desatencions al volant i al manillar perquè no es produeixin aquest tipus de xocs a les carreteres, atès que gairebé sempre tenen conseqüències dramàtiques per als ocupants dels vehicles accidentats.
Per frenar aquest repunt de les víctimes mortals a les carreteres de Catalunya, l'SCT, juntament amb Policia de la Generalitat — Mossos d'Esquadra, estableix al llarg dels caps de setmana del mes de març un pla d'acció que es desenvolupa amb un augment de la presència policial a les carreteres.
En aquest sentit, es porta a terme una acció concreta de planificació de controls de velocitat, d'alcoholèmia i drogues, d'elements de seguretat passiva i de conductes de risc en els eixos viaris principals, i concentrats els divendres i els diumenges.
Convé destacar que aquests dos dies de la setmana són els que han registrat un augment més significatiu d'accidentalitat aquest 2012.
A banda d'aquest operatiu policial, l'SCT també fa tasques de vigilància i control aeri a través de l'helicòpter.
A més, reforça el missatge d'alerta a la ciutadania per aquest increment de la sinistralitat a través dels panells de missatgeria variable disposats a les carreteres de Catalunya i també mitjançant la pàgina web de l'SCT, www.gencat.cat/transit, i de la xarxa social Twitter ( ).
El Servei Català de Trànsit (SCT) disposa d'una sèrie de materials de suport per a les activitats educatives i formatives de conscienciació viària que es duen a terme entre els nens i joves a Catalunya.
La iniciativa, que forma part del Pla de Seguretat Viària 2011-2013, té com a finalitat sensibilitzar els més joves de la importància d'una conducció segura.
Amb aquest propòsit, l'SCT ha presentat vuit elements diferents que sumen un total de 36.000 unitats, i que es distribuiran duran el 2013.
Els monitors de seguretat viària són els encarregats de distribuir aquest material entre els alumnes que participen a les sessions de formació i conscienciació viària que organitzen.
Amb l'objectiu d'arribar a totes les franges d'edat, el material adreçat a nens i nenes d'infantil i primària està protagonitzat per la mascota Clac, com a prescriptora de seguretat viària infantil, mentre que els elements dirigits al segment adolescent, tenen un disseny més juvenil i amb un missatge més madur.
El material es distribuirà fins a esgotar existències.
El material repartit és el següent:
Conte de 12 pàgines adreçat a nens de tres a cinc anys.
La història la protagonitzen una família amb dos fills, el Clac i el peluix que van d'excursió.
La idea bàsica és fomentar la importància d'utilitzar els sistemes de retenció infantil quan es va amb cotxe.
Àlbum de vuit pàgines que conté adhesius i que va adreçat a nens i nenes de sis a vuit anys.
A cada pàgina es proposa una activitat diferent perquè, mitjançant el joc i el dibuix, aprenguin coneixements sempre relacionats amb elements de seguretat viària.
Aquesta col·lecció de sis models diferents de tatuatges s'adreça a nens i nenes de sis a vuit anys.
El Clac sempre és el personatge del tatuatge amb missatges de seguretat viària.
És un joc adreçat a nens i nenes de sis a vuit anys on es tracta de formar la figura del Clac en un petit trencaclosques de plàstic.
Idoni per portar al cotxe, perquè els nens es distreguin durant el viatge.
Làmina de pintar adreçada a nens i nenes de quatre a set anys perquè puguin desenvolupar el seu sentit artístic al mateix temps que n'identifiquen tots els elements de seguretat viària.
Joc de 30 fitxes adreçat a nens i nenes de sis a vuit anys per fer 15 parelles a partir de la identificació de senyals de trànsit i elements de seguretat viària.
Adreçat a nois i noies de 12 a 16 anys.
Es tracta d'un buff per dur al coll quan es va amb moto, ciclomotor o bici.
Porta l'eslògan "Jo sóc responsable i no me la jugo" i està dissenyat per a adolescents.
Es tracta d'una bossa per a nois i noies de 12 a 16 anys pensada per dur quan es va amb moto, ciclomotor o bici.
Porta l'eslògan "Mobilitat Co" i té un disseny adreçat a adolescents.
El Servei Català de Trànsit (SCT) endega aquest estiu la campanya dirigida a motoristes " Millor que et vegin " per fomentar l'ús dels reflectors en el casc.
Aquesta és una iniciativa sorgida en el marc del Grup de Treball de Motocicletes, creat per combatre la sinistralitat i millorar la seguretat dels usuaris d'aquest tipus de vehicles.
El Grup de Treball de motocicletes, impulsat pel Servei Català de Trànsit i integrat per una trentena d'agents socials, es va reunir a principis del mes de juliol i va plantejar un pla d'accions orientat a reduir la sinistralitat d'aquest tipus de vehicles, que ha registrat un repunt aquests primers mesos del 2013.
Així doncs, els tres eixos estratègics que es van posar sobre la taula per tal d'assolir una disminució dels sinistres viaris entre el col·lectiu dels motoristes són la reducció de la velocitat, l'augment de la seguretat i la insistència en la responsabilitat i la formació dels conductors dels vehicles de dues rodes.
Entre les mesures concretes fixades pels experts, també es va establir l'impuls de la utilització d'elements reflectors complementaris.
En aquest sentit, el Servei Català de Trànsit ja ha concretat aquesta proposta amb la campanya "Millor que et vegin" de manera que es començaran a distribuir entre els usuaris de motocicletes uns reflectors per enganxar al casc que van acompanyats d'un díptic que conté els missatges "Millor que et vegin" i "Et veuran i augmentaràs la teva seguretat".
Se n'ha fet un tiratge inicial de 10.000 exemplars.
Aquests elements fan més visibles els motoristes i és per aquest motiu que el Servei Català de Trànsit en recomana l'ús.
Cal tenir en compte des d'aquest 2013 els adhesius reflectants per a usuaris de motocicleta ja són obligatoris a països europeus com França.
Pots recollir gratuïtament uns reflectors de la campanya "Millor que et vegin" a les oficines dels Serveis Centrals i/o Territorials dels Servei Català de Trànsit.
Adreces, telèfons i horaris de les oficines de l'SCT.
També en pots aconseguir a les dues autoescoles especialitzades en la formació de motoristes que hi ha a Catalunya: Motoescuela (Passeig Manuel Girona, 16, Barcelona) i RACC Motoformació (C/Gran Via de les Corts Catalanes, 682, Barcelona).
D'altra banda, els reflectors també seran distribuïts a través dels Mossos d'Esquadra en els controls PREMOT i les associacions de motoristes.
Està previst, a més, que de cara al setembre, aquesta distribució s'ampliï a través d'autoescoles en general i monitors d'educació viària, entre d'altres.
El Servei Català de Trànsit ampliarà el seu programa de formació en educació viària en col·laboració amb els centres educatius.
Així, a partir d'aquest 2014 els parcs infantils de trànsit, actualment centrats en activitats didàctiques i de conducció sobre bicicleta i ciclomotor, contemplaran una oferta sobre motocicletes per als centres de secundària, batxillerat i formació professional en un programa de 'training' per a joves que ja disposin de permís A1.
Per això, s'edita un díptic de suport per als 'trainings' de motoristes.
L'ampliació del programa de formació en educació viària a motocicletes per als centres de secundària, batxillerat i formació professional tindrà les característiques següents:
Les activitats que es realitzaran en cada curs tindran un àmbit teòric i un altre pràctic i constaran dels següents continguts:
L'objectiu general dels programes de formació en educació viària del Servei Català de Trànsit se centra en la creació d'un espai d'aprenentatge en el qual es combina l'activitat prèvia de preparació de la conducció i la mobilitat a la xarxa viària.
El Departament d'Interior i el Servei Català de Trànsit (SCT) t'animen a participar a la campanya europea Let's go per a la reducció de les víctimes de trànsit i la prevenció dels sinistres a la carretera.
Per fer-ho només cal que et fotografiïs amb el lema Let's go, apuntat en qualsevol suport com una pissarra o paper, i comparteixis la imatge a Twitter amb el hashtag i les mencions als comptes i.
Amb aquesta acció viral, endegada per l'European Transport Safety Council (ETSC), es pretén implicar la ciutadania en la reducció de les víctimes de trànsit i a escala europea té l'objectiu de demanar a la Comissió de seguretat viària de la Unió Europea que es marqui com a objectiu prioritari la reducció no només del nombre de morts sinó també de les persones que arran d'un sinistre viari pateixen lesions greus de per vida, atès que en els darrers anys no han disminuït com s'esperava i han esdevingut un drama social.
Vegeu el vídeo per promoure la campanya Let's go que compta amb la participació del conseller Jordi Jané i la directora de l'SCT, Eugenia Doménech: https://www.youtube.com/watch?v=ZRiOJrhOscY
El Servei Català de Trànsit (SCT) va coordinar amb Mossos d'Esquadra i policies locals una campanya preventiva de controls intensius de transport escolar i de menors, del dilluns 21 al diumenge 27 de novembre, tant en carreteres com en zones urbanes.
Els agents van controlar les condicions tècniques, administratives i del servei d'aquests vehicles i van vigilar si disposaven de l'autorització administrativa específica per realitzar el transport escolar, la utilització dels sistemes de seguretat passiva per part dels infants, si es disposa d'una plaça o seient per a cada infant, el compliment de les parades o itineraris fixats, o bé si es viatja sense acompanyant de transport escolar.
En el marc de la campanya, també es van denunciar els aspectes relacionats amb les condicions del vehicle com l'antiguitat, les prescripcions tècniques d'accessibilitat per a persones amb mobilitat reduïda, així com no disposar del rètol indicatiu de transport escolar, entre d'altres.
Aquesta estratègia operativa de vigilància s'emmarca en el conjunt de les deu mesures d'impacte que el Departament d'Interior ha posat en marxa des de principi d'any per reduir el repunt de sinistralitat registrat el 2015.
Així, al llarg d'aquest any, s'han portat a terme fins a 14 campanyes preventives i integrals de les policies de trànsit de Catalunya, i aquesta en què es controlarà el transport escolar és la tretzena que es realitza.
El Servei Català de Trànsit ha editat un nou díptic, 'Al cotxe, protegeix-los', on s'explica la normativa sobre sistemes de retenció infantils o SRI.
En aquest díptic s'informa del canvi legislatiu que es va produir l'octubre de 2015, on es recordava que els menors d'alçada igual o inferior a 135 cm han de fer ús dels SRI i ocupar sempre el seient del darrere del vehicle.
La modificació de la regulació estatal respon a l'objectiu d'augmentar la seguretat i la protecció dels menors en funció de la seva estatura i del seient que ocupen al vehicle, amb la finalitat de reduir la gravetat de les lesions en cas d'accident.
Així, s'explica en què consisteix cada grup d'SRI i el tipus de cadireta o elevador que s'ha de portar i de quina manera.
A banda, també es donen uns consells bàsics per garantir la seguretat dels menors.
El Servei Català de Trànsit (SCT) fomenta el Decàleg de la seguretat viària infantil, un conjunt de mesures que té l'objectiu d'evitar que hi hagi cap infant mort o ferit greu com a ocupant d'un vehicle.
Es tracta de protegir els usuaris més vulnerables amb l'establiment de deu regles bàsiques de la seguretat viària infantil.
Per aquest motiu, s'han harmonitzat els missatges adreçats a pares, tutors i altres persones responsables per garantir que transportin els menors de la manera més adequada.
A banda de recordar que, en el vehicle, cal portar l'infant sempre cordat amb un sistema de retenció infantil –la cadireta- adequat a la seva mida i pes, per molt curt que sigui el trajecte, el decàleg també recomana col·locar l'infant a les places posteriors del vehicle i portar-lo en sentit contrari a la marxa el màxim temps possible.
A més, també insisteix en utilitzar cadiretes homologades; emprar cadiretes amb respatller almenys fins als 135 cm d'estatura; no viatjar amb objectes solts, ni posar equipatge o mascotes al vehicle al costat dels petits; i, en cas d'accident, i, sempre que sigui possible, treure l'infant del cotxe accidentat amb la seva cadireta i mai en braços –tret de riscos imminents.
Així mateix, el decàleg recorda que la seguretat de l'infant també depèn del conductor.
Aquest decàleg ha estat consensuat i aprovat en assemblea general per l'AESVI, l'Aliança Espanyola per la Seguretat Viària Infantil, que té per objectiu millorar la seguretat viària i la protecció dels infants, com un dels col·lectius més vulnerables de la mobilitat.
És essencial la utilització correcta dels sistemes de retenció infantil, ja que redueix entre un 50% i un 80% el risc de lesió en cas d'accident.
Deu regles bàsiques per protegir els usuaris més vulnerables
La seguretat de l'infant depèn també del conductor.
Respectar les normes, conduir de forma tranquil·la i relaxada, sense agressivitat ni brusquedats, deixant un espai de seguretat i ajustant la velocitat a les circumstàncies del trànsit, és la millor manera de protegir els petits en els seus desplaçaments.
El Servei Català de Trànsit (SCT), en col·laboració amb la Federació Empresarial Catalana d'Autotransport de Viatgers (FECAV), ha iniciat la campanya de conscienciació viària "Passatgers segurs, a l'autocar també".
L'acció es concreta en la divulgació d'un material audiovisual que es projectarà a l'inici dels trajectes dels vehicles de les empreses associades a la FECAV i que incideix en consells i normes de seguretat adreçats específicament als usuaris d'aquest tipus de transport per tal d'evitar riscos.
A partir d'aquí, l'SCT té previst estendre la campanya per arribar a tots els operadors de transport de viatgers, amb la intenció de reforçar les mesures de seguretat dels autocars.
La campanya va adreçada als passatges, ja que, en part, la seva seguretat depèn d'ells mateixos.
A l'autocar, tot i ser el mitjà de transport per carretera més segur, cal que els viatgers respectin les mesures de seguretat i d'autoprotecció que recull el nou material de conscienciació viària:
Hi ha dos grans grups de cascos: els jet i els integrals.
Els cascos jet són models oberts que protegeixen exclusivament el crani.
S'utilitzen bàsicament en recorreguts curts, on la velocitat acostuma a ser baixa i, sobretot, per la ciutat.
Aquest tipus de casc porta visera i pantalla, i sol estar fabricat amb policarbonats.
En general, són més econòmics, però també tenen una durada limitada, entorn dels 4-5 anys, ja que el policarbonat perd efectivitat i resistència amb el pas del temps.
Hi ha models fabricats amb resines, que duren més, són més resistents i no caduquen.
Els cascos integrals cobreixen la cara, la mandíbula i el clatell de l'usuari.
Es solen fer servir en recorreguts llargs, sobretot per a motocicleta, tot i que cada cop se'n generalitza més l'ús per a ciclomotors.
Tenen un pes que oscil·la entre els 1.300 i el 1.600 grams i es fabriquen en cinc talles diferents, en funció de la mesura del crani.
És molt fàcil, perquè a l'interior del casc hi ha una etiqueta adhesiva amb la lletra E i un número que correspon al codi del país fabricant, en el nostre cas, el número 9.
L'etiqueta també ha de tenir el número de sèrie, que és correlatiu en tots els cascos homologats i figura en un registre.
El Servei Català de Trànsit ha posat en marxa la campanya "Conductors entre reixes", una campanya de vídeos virals que mostra, mitjançant el testimoni d'interns que compleixen pena a la presó per un delicte contra la seguretat viària, les conseqüències d'una imprudència greu a la carretera i, alhora, les eines formatives amb què les institucions penitenciàries i els cossos policials redrecen aquestes actituds per evitar la seva reincidència.
L'objectiu de la campanya és doble: conscienciar als conductors que un comportament de risc al volant pot portar qualsevol ciutadà a la presó i posar de relleu el programa de formació i rehabilitació, el qual pretén donar resposta a l'increment de reclusos per delictes de trànsit des de la reforma del codi penal el 2007.La campanya, viralitzarà 3 vídeos a través de les xarxes socials de l'SCT.
Aquesta acció divulgativa es posa en marxa en plena temporada estiuenca, atès que és un període d'alta mobilitat, d'oci i de lleure, en el qual es vol aprofitar per conscienciar al col·lectiu de conductors dels perills de relaxar-se al volant i de no contagiar-se de l'esperit festiu de les vacances quan es tracta de la seguretat viària a la carretera.
Actualment a Catalunya, hi ha 809 persones a la presó que estan complint condemna per un delicte principal contra la seguretat viària.
L'enduriment de les mesures penals contra els infractors per delictes contra la seguretat viària ha portat a l'àmbit de la justícia penal, inclosa la presó, un col·lectiu de ciutadans que fins ara no hi arribaven.
Conduir sense permís, la conducció temerària, conduir sota els efectes de l'alcohol i les drogues i negar-se a sotmetre's a la prova d'alcoholèmia són els delictes més habituals en aquest tipus d'interns.
La durada de la condemna se situa al voltant d'un any de mitjana, si bé aquells penats classificats com de delicte únic tenen condemnes de pena de presó considerablement més curtes.
En tot cas, ingressar en una presó no és una experiència desitjable per a ningú.
Formació per prendre consciència
En concret, el programa Hora Punta és un programa psico-educatiu que dura tot l'any i que ofereix als interns eines per prendre consciència i per treballar la conducta davant el risc i evitar situacions reincidents en el futur.
Al llarg del tractament, es treballen tres objectius: la responsabilització del problema, l'anàlisi funcional de la pròpia conducta i, finalment, la capacitat d'empatitzar.
El centre penitenciari de Ponent, emplaçament on s'ha enregistrat el reportatge audiovisual de la campanya, ha estat pioner en aquest programa.
A hores d'ara, hi ha 14 presos que hi estan complint penes per un delicte únic contra la seguretat viària.
El programa preveu també dues sessions amb Mossos d'Esquadra de l'àrea de l'educació per a la mobilitat segura.
Aspectes com la responsabilitat, l'autoconeixement o les conseqüències que es deriven dels propis actes en les víctimes, en la família i en un mateix són tractats en aquestes formacions.